Japonijos nacionalinis stadionas

Japonijos nacionalinis stadionas (jap. 国立競技場 = Kokuritsu kyōgijō) – daugiafunkcė sporto arena Tokijuje, Japonijoje. Pastatyta specialiai 2020 m. vasaros olimpinėms ir paralimpinėms žaidynėms. Arenoje vyko olimpinės lengvosios atletikos, futbolo varžybos, atidarymo ir uždarymo ceremonijos. Stadiono vietoje prieš tai stovėjo 1964 m. vasaros olimpinių žaidynių pagrindinė olimpinė arena. Stadionas 47 m aukščio, užima 192 000 m² (du požeminiai ir penki antžeminiai aukštai) plotą. Statant stadioną buvo panaudota daug vietinės medienos, atkeliavusios iš visų 47 Japonijos prefektūrų. Pastatas taip pat panaudoja natūralius oro srautus vėdinimui, yra pritaikytas neįgaliesiems. Stadiono viršuje įrengtas visą perimetrą (850 m) užimantis lankytojams atviras parkas. Istorija Senasis stadionas netiko 2020 m. olimpinėms žaidynėms dėl savo mažos talpos, atviro tipo (be stogo žiūrovams) ir bendro susidėvėjimo. Atsižvelgiant į tai, buvo nuspręsta senąjį stadioną nugriauti ir jo vietoje statyti naują. 2012 m. pradžioje buvo paskelbtas stadiono projekto konkursas, tų pačių metų lapkričio mėnesį įvardyta jo nugalėtoja architektė Zaha Hadid, pasiūliusi dinamišką ir futuristinį dizainą. 2015 m. senasis stadionas buvo nugriautas, o naująjį planuota pastatyti iki 2019 m. pradžios. Kilęs viešas nepasitenkinimas dėl didelės stadiono kainos ir kritikuojamų architektūrinių sprendimų paskatino Japonijos premjerą Šinzą Abę 2015 m. pradžioje oficialiai atšaukti Zaha Hadid projektą. Tų pačių metų pabaigoje naujai paskelbtą konkursą laimėjo japonų architekto Kengo Kuma pasiūlymas, sumažinęs stadiono statybos kainą, labiau integravęs stadioną į aplinką ir panaudojęs japonų tradicinės architektūros elementus. Statybos prasidėjo 2016 m. gruodžio 11 d. ir truko trejus metus – iki 2019 m. lapkričio 30 d.. Oficialus stadiono atidarymas įvyko 2019 m. gruodžio 21 d. Statybos kainavo 1,4 mlrd. dolerių. Galerija Šaltiniai